Nelu Barbu: Guvernul nu a adoptat OUG pentru modificarea Codurilor Penale

Nelu Barbu, purtătorul de cuvânt al Guvernului, a declarat miercuri că în ședința de azi a Executivului nu a fost adoptată o ordonanță de urgență care să modifice codurile penale. Mai mult, întrebat dacă au fost adoptate măsuri care permit revizuirea sentințelor sau care reduc termenele de prescripție, Barbu a negat.

Oficialul guvernamental a spus că în ședința de guvern a fost adoptată o OUG inițiată de Ministerul Justiției pentru transpunerea unei directive europene privind drepturile victimelor criminalității.

”OUG adoptat se referă strict la protecția victimelor criminalității, nu conține altceva din ce ați menționat”, a spus Nelu Barbu când a fost întrebat explicit de reporteri într-o conferință de presă dacă OUG adoptat permite revizuirea sentințelor și reduce termenele de prescripție.

Reamintim că atât Comisia Europeană, cât și ambasadorii a 12 state aliate au cerut guvernului să nu adopte OUG pentru modificarea codurilor penale, OUG care ar duce la dispariția multor cazuri de mare corupție.

Foto: Nelu Barbu (gov.ro)